ባለስልጣኑ በበዓል ዋዜማ በመዲናዋ አራት የእሳት አደጋ መከሰቱን ገለጸ
አዲስ አበባ ፣ ታህሳስ 29 ፣ 2011 (ኤፍ ቢ ሲ) በገና በዓል ዋዜማ በተለያዩ አራት አካባቢዎች የእሳት እና አንድ ድንገተኛ አደጋ መከሰቱን የአዲስ አበባ እሳት እና ድንገተኛ አደጋዎች መከላከልና መቆጣጠር ባለስልጣን ገለጸ።
የባለስልጣኑ የህዝብ ግንኙነት ባለሙያ አቶ ንጋቱ ማሞ ለፋና ብሮድካስቲንግ ኮርፖሬት እንደገለጹት፥ ከተከሰቱ አራት የእሳት አደጋዎች ውስጥ ሶስቱን በህብረተሰቡ ተሳትፎ መቆጣጠር ተችሏል።
አንደኛው የእሳት አደጋ ደግሞ በባለስልጣኑ የእሳት አደጋ ሰራተኞች በቁጥጥር ስር ሊውል ችሏል ነው ያሉት።
በአራዳ ክፍለ ከተማ ወረዳ ዘጠኝ በተከሰተው የእሳት አደጋ አንድ ቤት ሙሉ በሙሉ የተቃጠለ ሲሆን፥ በአደጋውም ከ4 መቶ ሺህ ብር በላይ የሚገመት ንብረት መውደሙን ተናግረዋል።
በሌላ በኩል በዚሁ የበዓል ዋዜማ አንድ ግለሰብ ከመጠን በላይ ጠጥቶ በመጓዝ ላይ የነበረ ግለሰብ ቱቦ ውስጥ ወድቆ ጉዳት ማስተናገዱን ጠቅሰዋል።
ከዚህ ውጭ ግን በዛሬው እለት ምንም አይነት አደጋ ሳይከሰት በሰላም መጠናቀቁን አቶ ንጋቱ ገልጸዋል።